EPISTOLA XIX. IN PERSONA HLUDOWICI IMPERATORIS, AD G. COMITEM.
In nomine Domini Dei et Salvatoris nostri Jesu Christi, Hludovicus, divina ordinante providentia, imperator augustus, G. comiti.
Notum sit tibi quia volumus ut, quando haec epistola nostra ad te venerit, statim sine ulla dilatione, praepares te ad hoc ut, XV kal januarii, id est VI diebus ante Natale Domini, obviam misso nostro H. venias in villa nostra quae dicitur Heilambrunno: et quidquid ille tibi de verbo nostro, simul cum aliis comitibus et fidelibus nostris, ad faciendum injunxerit, facere studeas, et taliter exinde agas, qualiter in tua fidelitate bonam habemus fiduciam. Bene vale.